Document ID: 32006D0594

ΑΠΌΦΑΣΗ ΤΗΣ ΕΠΙΤΡΟΠΉΣ
της 4ης Αυγούστου 2006
για τον καθορισμό ενδεικτικής κατανομής ανά κράτος μέλος των πιστώσεων ανάληψης υποχρεώσεων στο πλαίσιο του στόχου «Σύγκλιση» κατά την περίοδο 2007-2013
[κοινοποιηθείσα υπό τον αριθμό Ε(2006) 3474]
(2006/594/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1083/2006 του Συμβουλίου, της 11ης Ιουλίου 2006, περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και την κατάργηση του κανονισμού (ΕΚ) αριθ. 1260/1999 (1), και ιδίως το άρθρο 18 παράγραφος 2,
Εκτιμώντας τα ακόλουθα:
(1)
Σύμφωνα με το άρθρο 3 παράγραφος 2 στοιχείο α) του κανονισμού (ΕΚ) αριθ. 1083/2006, ο στόχος «Σύγκλιση» αποβλέπει στην επιτάχυνση της σύγκλισης των λιγότερο ανεπτυγμένων κρατών μελών και περιφερειών.
(2)
Σύμφωνα με το άρθρο 4 παράγραφος 1 στοιχείο α) του κανονισμού (ΕΚ) αριθ. 1083/2006, το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής (στο εξής «τα Ταμεία») συνεισφέρουν στην επίτευξη των στόχων που αναφέρονται στο άρθρο 3 παράγραφος 2 στοιχείο α) του εν λόγω κανονισμού.
(3)
Σύμφωνα με το τρίτο εδάφιο του άρθρου 18 παράγραφος 1 του κανονισμού (ΕΚ) αριθ. 1083/2006, η κατανομή των διαθέσιμων πόρων για την ανάληψη υποχρεώσεων από τα Ταμεία θα είναι τέτοια ώστε να επιτευχθεί σημαντική συγκέντρωση στις περιφέρειες του στόχου σύγκλισης.
(4)
Σύμφωνα με το άρθρο 19 του κανονισμού (ΕΚ) αριθ. 1083/2006, το 81,54 % των διαθέσιμων πόρων για την ανάληψη υποχρεώσεων από τα Ταμεία την περίοδο 2007 έως 2013 πρέπει να χορηγούνται στο στόχο «Σύγκλιση», συμπεριλαμβανομένου του 4,99 % για τη μεταβατική και ειδική ενίσχυση που αναφέρεται στο άρθρο 8 παράγραφος 1, του 23,22 % για τη χρηματοδότηση που αναφέρεται στο άρθρο 5 παράγραφος 2, και του 1,29 % για τη μεταβατική και ειδική ενίσχυση που αναφέρεται στο άρθρο 8 παράγραφος 3 του εν λόγω κανονισμού.
(5)
Είναι αναγκαίο να πραγματοποιούνται ενδεικτικές κατανομές ανά κράτος μέλος των πόρων που χορηγούνται στο στόχο «Σύγκλιση». Σύμφωνα με το άρθρο 18 παράγραφος 2 του κανονισμού (ΕΚ) αριθ. 1083/2006, αυτό θα μπορούσε να πραγματοποιηθεί σύμφωνα με τα κριτήρια και τη μεθοδολογία που ορίζονται στο παράρτημα II του κανονισμού (ΕΚ) αριθ. 1083/2006.
(6)
Στα σημεία 1 και 2 του παραρτήματος II του κανονισμού (ΕΚ) αριθ. 1083/2006 ορίζεται η μέθοδος για την κατανομή των διαθέσιμων πόρων, αντιστοίχως, στις περιφέρειες που είναι επιλέξιμες για ενίσχυση από το στόχο «Σύγκλιση» και στα κράτη μέλη που είναι επιλέξιμα για ενίσχυση από το Ταμείο Συνοχής.
(7)
Στην παράγραφο 6 στοιχεία α) και γ) του παραρτήματος II του κανονισμού (ΕΚ) αριθ. 1083/2006 ορίζεται η μέθοδος για τον καθορισμό των κονδυλίων για τις μεταβατικές ενισχύσεις που αναφέρονται αντιστοίχως στις παραγράφους 1 και 3 του άρθρου 8 του εν λόγω κανονισμού.
(8)
Στην παράγραφο 7 του παραρτήματος ΙΙ του κανονισμού (ΕΚ) αριθ. 1083/2006 ορίζεται το ανώτατο επίπεδο μεταβίβασης από τα Ταμεία σε κάθε επιμέρους κράτος μέλος.
(9)
Στις παραγράφους 12 έως 31 του παραρτήματος II του κανονισμού (ΕΚ) αριθ. 1083/2006 καθορίζονται τα ποσά που αφορούν ορισμένες ειδικές περιπτώσεις για την περίοδο 2007 έως 2013.
(10)
Σύμφωνα με το άρθρο 24 του κανονισμού (ΕΚ) αριθ. 1083/2006, το 0,25 % των διαθέσιμων πόρων για την ανάληψη υποχρεώσεων από τα Ταμεία για την περίοδο 2007 έως 2013 θα αφιερωθεί στη χρηματοδότηση τεχνικής βοήθειας με πρωτοβουλία της Επιτροπής· από την ενδεικτική κατανομή ανά κράτος μέλος πρέπει συνεπώς να εξαιρείται το ποσό που αντιστοιχεί στην τεχνική βοήθεια,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα ενδεικτικά ποσά ανά κράτος μέλος των πιστώσεων ανάληψης υποχρεώσεων για τις περιφέρειες που είναι επιλέξιμες για χρηματοδότηση από τα διαρθρωτικά ταμεία στο πλαίσιο του στόχου σύγκλισης όπως αναφέρεται στο άρθρο 5 παράγραφος 1 του κανονισμού (ΕΚ) αριθ. 1083/2006, συμπεριλαμβανομένων των συμπληρωματικών ποσών που καθορίζονται στο παράρτημα II του εν λόγω κανονισμού, διαμορφώνονται όπως καθορίζεται στον πίνακα 1 του παραρτήματος I.
Η ετήσια κατανομή ανά κράτος μέλος ανά έτος των πιστώσεων ανάληψης υποχρεώσεων που αναφέρεται στην προηγούμενη παράγραφο πραγματοποιείται όπως καθορίζεται στον πίνακα 2 του παραρτήματος I.
Άρθρο 2
Τα ενδεικτικά ποσά ανά κράτος μέλος των πιστώσεων ανάληψης υποχρεώσεων για τη μεταβατική και ειδική ενίσχυση από τα διαρθρωτικά ταμεία στο πλαίσιο του στόχου «Σύγκλιση» όπως αναφέρεται στο άρθρο 8 παράγραφος 1 του κανονισμού (ΕΚ) αριθ. 1083/2006 του Συμβουλίου, συμπεριλαμβανομένων των συμπληρωματικών ποσών που καθορίζονται στο παράρτημα II του εν λόγω κανονισμού, διαμορφώνονται όπως καθορίζεται στον πίνακα 1 του παραρτήματος ΙΙ.
Η ετήσια κατανομή ανά κράτος μέλος ανά έτος των πιστώσεων ανάληψης υποχρεώσεων που αναφέρεται στην προηγούμενη παράγραφο πραγματοποιείται όπως καθορίζεται στον πίνακα 2 του παραρτήματος ΙΙ.
Άρθρο 3
Τα ενδεικτικά ποσά ανά κράτος μέλος των πιστώσεων ανάληψης υποχρεώσεων για τα κράτη μέλη που είναι επιλέξιμα για ενίσχυση από το Ταμείο Συνοχής στο πλαίσιο του στόχου «Σύγκλιση», όπως αναφέρεται στο άρθρο 5 παράγραφος 2 του κανονισμού (ΕΚ) αριθ. 1083/2006, διαμορφώνονται όπως καθορίζεται στον πίνακα 1 του παραρτήματος III.
Η ετήσια κατανομή ανά κράτος μέλος ανά έτος των πιστώσεων ανάληψης υποχρεώσεων που αναφέρεται στην προηγούμενη παράγραφο πραγματοποιείται όπως καθορίζεται στον πίνακα 2 του παραρτήματος ΙΙΙ.
Άρθρο 4
Τα ενδεικτικά ποσά ανά κράτος μέλος των πιστώσεων ανάληψης υποχρεώσεων για τα κράτη μέλη που είναι επιλέξιμα για ενίσχυση, σε ειδική και μεταβατική βάση, από το Ταμείο Συνοχής στο πλαίσιο του στόχου «Σύγκλιση», όπως αναφέρεται στο άρθρο 8 παράγραφος 3 του κανονισμού (ΕΚ) αριθ. 1083/2006, διαμορφώνονται όπως καθορίζεται στον πίνακα 1 του παραρτήματος IV.
Η ετήσια κατανομή ανά κράτος μέλος ανά έτος των πιστώσεων ανάληψης υποχρεώσεων που αναφέρεται στην προηγούμενη παράγραφο πραγματοποιείται όπως καθορίζεται στον πίνακα 2 του παραρτήματος IV.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 4 Αυγούστου 2006.

Labels: 2
15
19